
ŠIAULIŲ MIESTO SAVIVALDYBĖS TARYBOS NARYS
ZAKIRAS MEDŽIDOVAS

SPRENDIMO DĖL VIETINĖS RINKLIAVOS UŽ NAUDOJIMĄSI ŠIAULIŲ MIESTO SAVIVALDYBĖS TARYBOS NUSTATYTOMIS VIETOMIS AUTOMOBILIAMS STATYTI NUOSTATŲ PAKEITIMO PROJEKTO
AIŠKINAMASIS RAŠTAS

2024 m. balandžio 10 d. 
Šiauliai

Parengto sprendimo projekto tikslai ir uždaviniai. 
Sprendimo projekto tikslas yra pakeisti Šiaulių miesto savivaldybės tarybos 2013 m. spalio 31 d. sprendimo Nr. T-244 „Dėl Vietinės rinkliavos už naudojimąsi Šiaulių miesto savivaldybės tarybos  nustatytomis vietomis automobiliams statyti nuostatų patvirtinimo“ pakeitimo” patvirtintus nuostatus nauja redakciją.

Sprendimo projekte aptariami klausimai reguliuojami Šiaulių miesto savivaldybės tarybos 2013 m. spalio 31 d. sprendimu Nr. T-244 „Dėl Vietinės rinkliavos už naudojimąsi Šiaulių miesto savivaldybės tarybos  nustatytomis vietomis automobiliams statyti nuostatų patvirtinimo“, kurio paskutinė redakcija patvirtinta 2023-05-04 sprendimu Nr. T-242.


Įvertinus geopolitinę situaciją keičiami Vietinės rinkliavos už naudojimąsi Šiaulių miesto savivaldybės tarybos nustatytomis vietomis automobiliams statyti nuostatai (papildant esamus nuostatus 10.15 punktu). Nuostatai dėstomi nauja redakcija. Pagrindiniai pakeitimai:
- nuostatai papildomi 10.15 punktu, kuriuo išplečiamas asmenų sąrašams, kuriems netaikoma rinkliava. Šiuo punktu rinkliava būtų netaikoma NATO oro policijos misijose naudojamoms transporto priemonėms misijos laikotarpiui. 



NATO misijų kariai nuolat dalyvauja labdaros akcijose, šventiniuose renginiuose, skirdami tam savo asmenines lėšas ir prisidėdami prie Šiaulių miesto gerbūvio bei saugumo kūrimo. Iš esmės NATO misijos atlieka labai artimą krašto apsaugos kariams funkciją, kurie nuo rinkliavos mokėjimo atleidžiami nuostatų 10.8 punktu. NATO misijų kariai užtikrina viešbučių užimtumą ir pajamas, jie yra Šiauliuose veikiančių kavinių, prekybos centrų klientai. Savo veiklai NATO misijų kariams tenka nuomotis automobilius, kurie ne visada telpa viešbučių aikštelėse, todėl jie priversti kartais juos laikyti gatvėje, mokamoje zonoje. Kadangi dirba pamainomis, kartais palieka automobilius tuo laiku, kai nereikia mokėti už stovėjimą ir nesumoka už stovėjimą jau prasidėjus mokamam laikui, todėl automobilių savininkams, iš kurių NATO misijų kariai nuomojasi automobilius, gauna baudas. 


Priėmus sprendimą numatomos neigiamos pasekmės: į biudžetą nebus gauta ~5000 eurų pajamų. Priėmus sprendimą numatomos teigiamos pasekmės: Šiaulių m. savivaldybė atleisdama nuo mokesčio taip prisidėtų prie NATO oro policijos misijų; kuriamas teigiamas miesto įvaizdis; sutaupytas lėšas misijų kariai galės skirti kitoms reikmėms ir prekėms įsigyti Šiaulių mieste. 


Priėmus sprendimą kiti Šiaulių miesto savivaldybės teisės aktai nekeičiami, nenaikinami.


Sprendimui įgyvendinti papildomų teisės aktų nereikia.  


Sprendimui įgyvendinti papildomų biudžeto lėšų nereikės.


Antikorupcinis vertinimas neatliekamas.

